Նրանք հասան քաղաքի առևտրական թաղին, ուր արհեստավորներն ու վաճառականները տեղաբաշխված էին ըստ իրենց մասնագիտությունների։ Նրանք անցան ածխագործների, թիթեղագործների, դերձակների, գորգագործների և մետաքսավաճառների, կոշկակարների և, վերջապես, հրուշակագործների շարքերով։ Այստեղ, ինչպես և Փոքր Ասիայի բոլոր շուկաներում, աչքաբաց վաճառականները կանգնած էին իրենց խանութների առջև, նայում էին անցորդներին, նրանց ապրանք էին առաջարկում և միշտ պատրաստ էին գինն իջեցնել հանուն սիրուն աչքերի, բարեկամության կամ էլ առաջին հաճախորդը լինելու առիթով։ Այստեղ, ինչպես և այլուր Անատոլիայում, հայերին պատկանած խանութները փոխել էին իրենց տերերին։ Շատ հույն վաճառականներ նույնպես իրենց տեղն էին զիջել թուրքերի կամ քրդերի։